
**AZ INFORMATIKA ALAPJAI**

A német Wilhelm Schickard (1592-1635) csillagászprofesszor 1623-ban egy olyan mechanikus számológép leírását adta, amelyben egymáshoz illeszkedő tíz- és egyfogú fogaskerekek voltak. Ezen a gépen. mind a négy alapművelet elvégezhető volt. Hat pár kerékből állt, ami a mostani fogalmainkkal élve legfeljebb hatjegyű (10-es számrendszerbeli) számok ábrázolását, illetve a velük való számolást tette lehetővé.

Az előbbihez képest visszalépést jelentett Blaise Pascal (1623-1662) arithométere, hiszen csak összeadni és kivonni lehetett a segítségével, viszont ez volt az első „szériában gyártott” számológép; 7 példány készült belőle. És ami még inkább figyelemreméltó, a ránk maradt példányok még mindig működőképesek!

Gottfried Wilhelm Leibniz (1646-1716) továbbfejlesztette Pascal számológépét. Az általa megépített szerkezet volt az első gép, ami közvetlenül végezte el a szorzást és az osztást valamint kiegészítő művelet nélkül a kivonást.

Fejlődéstörténet

Sokan járultak hozzá a későbbiekben is a számolástechnika tökéletesítéséhez, legtöbbjüknek még a nevét sem őrizte meg a hálátlan utókor. Most és itt csak egy-két ismertebb állomást említünk még, a teljesség igénye nélkül; Charles Babbage (1752-1834) angol matematikusnak sikerült részben automatizálni a számolás mozzanatait, Joseph Maria Jacquard (1752-1834) lyukkártya-vezérelt szövőgépet alkotott. Ötletét alapul véve Herman Hollerith (1860-1929) amerikai mérnök az 1890-es népszámlálás adatainak feldolgozására elektromechanikus rendezőgépet dolgozott ki.

Konrad Zuse (1910-1992) berlini mérnök Z1, illetve a Z2 típusjelzésű kezdeti kísérletei után 1941-ben elkészítette Z3 néven a világ első, jól működő, ún. külső probramvezérlésű, kettes számrendszerben dolgozó, elektronikus számológépet.

Ugorjunk egy nagyot az időben, napjaink legmodernebb információfeldolgozó eszközei ún.  *digitális technikával* dolgoznak. Az angol *digit* szó számjegyet, latin eredetije, a *digitus* pedig ujjat jelent. Hogyan tévedünk ide?! A válasz kézenfekvő, eleinte csak a számok megjelenítésére, később a számokkal való egyszerű műveletek végzéséhez az ujjat vette elő az ember. Az ujjak mindig kéznél voltak.